Πρόκειται για ένα μεγάλο, άνετο διαμέρισμα για 4-6 επισκέπτες. Η τοποθεσία του στο Κολωνάκι είναι καταπληκτική (ήταν το κύριο κριτήριο επιλογής μας), γιατί μπορείς να πας οπουδήποτε, ενώ είναι απολύτως ήσυχο. Μόνο πρόβλημα το παρκάρισμα στο δημόσιο δρόμο, όπου είναι πολύ δύσκολο έως αδύνατο, αλλά υπάρχει ιδιωτικό πάρκινγκ στα 20 μέτρα, με χρέωση, εάν έχετε δικό σας αυτοκίνητο. Το διαμέρισμα είναι προσφάτως ανακαινισμένο, ενώ ήμασταν οι πρώτοι που μπήκαμε μετά την ανακαίνιση. Είναι μεγάλο, με πρακτική διαρρύθμιση και μία υπέροχη αυλή στο πίσω μέρος, ιδανική για το καλοκαίρι (το διαμέρισμα είναι ημιυπόγειο). Η διακόσμηση είναι ανάλαφρη, μεταδίδοντας θετική ενέργεια. Τα στρώματα πολύ άνετα και τα κλινοσκεπάσματα μύριζαν καθαριότητα. Υπάρχει και τηλέφωνο! Ο εξοπλισμός ήταν παραπάνω από πλήρης: η κουζίνα είχε κυριολεκτικά τα πάντα, για μαγείρεμα και παρασκευή καφέ (βραστήρας, καφετιέρα φίλτρου, espresso, κλπ), όλα τα σκεύη, ενώ υπήρχαν και βασικά υλικά, όπως καφές, ζάχαρη, νερό, γάλα, τσάι, χαμόμηλο, αλάτι, πιπέρι, λάδι, ξύδι, μέλι, κλπ. Υπήρχαν επίσης όλα τα υλικά καθαριότητας. Στο μπάνιο υπήρχαν όλα τα απαιτούμενα: αφρόλουτρο, σαμπουάν, σαπούνια, κιτ πρώτων βοηθειών, πιστολάκι μαλλιών, μπατονέττες, απλώστρα, μανταλάκια κλπ, ενώ η ντουζέρια ήταν πολύ λειτουργική. Υπάρχει ηλεκτρικός θερμοσίφωνας που ζεσταίνει το νερό σε 20-30 λεπτά. Για την καθαριότητα δεν υπάρχει κανένα παράπονο, το διαμέρισμα παραδόθηκε πάρα πολύ καθαρό, μυρίζοντας καθαριότητα. Να σημειωθεί ότι η επικοινωνία με τον ιδιοκτήτη ήταν άμεση, γρήγορη, ενώ ο ίδιος ήταν πολύ φιλικός και εξυπηρετικός. Είναι πολύ σημαντικό ότι υπήρχε μεγάλη ευελιξία στην ώρα check-in & check-out, ενώ το διαμέρισμα μας παραδόθηκε αυτοπροσώπως από τον ίδιο και το παραδώσαμε στον ίδιο, γεγονός σημαντικό για μας. Η εμπειρία της φιλοξενίας και διαμονής μας ξεπέρασε τις προσδοκίες μας και σίγουρα θα το προτιμήσουμε και σε ενδεχόμενη μελλοντική επίσκεψή μας στην Αθήνα.